**Sigrid Johanssen** (født 8. desember 1862 i Trondheim, død 20. juli 1931) var aktiv i KFUK i Trondheim i mange år og hadde også formannskapet i landsstyret for KFUK i tre år (1919–1922). Sigrid Johanssen var kjent som banebrytende for en rekke sosiale tiltak i Trondheim og for sin innsats innen kristne organisasjoner.

Oppvekst
--------

Sigrid Johanssen var datter av Christen Johanssen som var skolebestyrer og klokker i Domkirken. Sigrid var yngst av ni søsken. Hun mistet moren før hun fylte 4 år og måtte etterhvert styre huset for faren i noen år. En av hennes brødre, Hans Johanssen, ble rektor ved Trondheim katedralskole.

Virke
-----

Sigrid Johanssen ble medlem i KFUK i Trondheim i 1891 og sekretær der i 1897. Hun var fra 1910 reisesekretær i Kristelige Ungdomsforbund og var formann i KFUK til sin død i 1931. Hun hadde formannskapet i landsstyret for KFUK i tre år.

Sigrid Johanssen var initiativtaker og drivkraft for byggingen av feriehjemmet ved Kyvannet. Det var i hennes tid at KFUK begynte med speiderarbeide. Sigrid Johanssen skapte blant annet et hjem for unge arbeidssøkende kvinner fra distriktet, og hun fikk startet et lese- og serveringssted i byen for dampskipenes kvinnelige betjening.

Sigrid Johanssen var kjent som banebrytende for en rekke sosiale tiltak i Trondheim og for sin innsats innen kristne organisasjoner, blant annet Redningsmisjonen. Hun var i mange år kontordame ved Thomas Angells Stiftelser. Voksø og Kullerud skriver om henne: *«Også hun ville sprenge rammene. Foreningens ansvar kunne ikke stoppe med de snille, gode kristne unge pikene som den vernet om. Den måtte også ut å gjøre noe for de mange piker som ikke søkte møtene, men som trengte omsorgen enda mere. Hun krevde at UKKF nå gikk inn i sedelighetsarbeidet, inn i det oppsøkende og reddende arbeid. Mange rygget tilbake, men Sigrid Johanssen hadde flertallet med seg.»*

Ettermæle
---------

Sigrid Johanssen er gravlagt på Domkirkegården hvor de kristelige ungdomsforeninger har reist et stort marmorkors i hennes minne.

Sigrid Johansens veg i Trondheim er oppkalt etter henne. Vegnavnet er stavet med en s i motsetning til hvordan navnet ble skrevet i andre kilder.

Bøker
-----

* *Lys kristentro : bibeltimer, foredrag og andakter* utgitt av Trondhjems K.F.U.K.

Referanser
----------

1. ↑   Folketellingen i Norge i 1910, www.digitalarkivet.no[Hentet fra Wikidata]
2. ↑  «Domkirkegården - Trondheim. Oversikt over 3.113 begravde personer». byblis.net/gravsted. Arkivert fra originalen 9. oktober 2018. Besøkt 12. oktober 2018.
3. ↑  E. L-d. (1931-07-22). «Sigrid Johanssen». *Adresseavisen 1931.07.22*. Trondheim. s. 7. «Sigrid Johanssen døde natt til tirsdag - ...»
4. ↑  Folketelling 1865 for 1601 Trondheim kjøpstad hos Digitalarkivet.
5. 1 2 3 4 5 6  «*Sigrid Johansens veg\_ Byåsen - går fra Kyvannsvegen til Gamle Lianveg*.». *Adressa.no*. 10. januar 2002. Arkivert fra originalen 10. mars 2016. Besøkt 25. august 2013.  *(Artikkelen er oppdatert 9. april 2012)*
6. 1 2  Bratberg, Terje T.V. og Arntzen, Jon Gunnar (1996). Trondheim byleksikon. Oslo: Kunnskapsforlaget. s. 463. ISBN 8257306428. CS1-vedlikehold: Flere navn: forfatterliste (link)
7. 1 2  Voksø, Per og Kullerud, Erik (1980). *I trekantens tegn : Norges kristelige ungdomsforbund gjennom hundre år*. Oslo: Triangelforl. s. særlig sidene 123-124 140, 143, 146, 154, 196 og side 246. ISBN 8270400556. CS1-vedlikehold: Flere navn: forfatterliste (link)
8. ↑  (no) *Lys kristentro : bibeltimer, foredrag og andakter* utgitt av Trondhjems K.F.U.K. Trondheim: Johan Christiansens boktrykker, 1931. Hos Bibsys.

|  |  |  |
| --- | --- | --- |
| Forgjenger:**Gerd Hemmingsen(1917–1919)** | **Leder av Norges KFUK**(**1919**–**1922**) | Etterfølger:**Dagny Johnson(1922–1928)** |

|  |  |
| --- | --- |
| Oppslagsverk/autoritetsdata | Historisk befolkningsregister
 |